OBH 5139/1997.
az állampolgári jogok országgyűlési biztosa általános helyettesének
jelentése
Ügyintéző: dr. Garamvári Miklós

A Panaszos azért fordult az állampolgári jogok országgyűlési biztosának általános helyetteséhez, mert állítása szerint az általa létrehozott Alapítvány részére az illetékes adóhatóság az adószám kiadását "székhelyigazolás" hiányában megtagadta. 

Az ügyben a vizsgálatot 1997. június 18-án megindítottam.

A vizsgálat megindításával egyidejűleg megkerestem az Adó-és Pénzügyi Ellenőrzési Hivatal elnökét, tekintettel arra, hogy a beadványban foglaltak alkotmányos joggal összefüggő visszásság fennállására engedtek következtetni.

Az ügy jogszabályi háttere

Az adózás rendjéről szóló, 1990. évi XCI. törvény (a továbbiakban: Art) 11. § (6)  bekezdésének b.) pontja a bejelentés szabályairól szólva rögzíti, hogy  az állami és az önkormányzati adóhatósághoz az adózó bejelenti címét, székhelyét, telephelyét vagy telephelyeit, üzletét vagy üzleteit.

Az adóhatóság adóztatási feladatainak ellátása szempontjából kiemelkedő jelentőséggel bír az adózó székhelye mert csak ennek ismeretében vehető fel az adózóval a kapcsolat, dönthető el az illetékesség kérdése.

Az érintett alkotmányos jog

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A Panaszos már a dokumentált bejelentkezést megelőzően felvilágosítást kért az illetékes első fokú adóhatóságnál, ahol azt a tájékoztatást kapta, hogy az adószám kiváltásának elengedhetetlen feltétele a székhelyigazolás csatolása, de arra, hogy az igazolás pontosan mit takar illetőleg milyen célt szolgál, a felvilágosítás nem terjedt ki.

Az APEH elnökének tájékoztatása szerint a beadvány tárgyát képező ügyben az adóhatóság 1997. június 19-én az írásbeli bejelentkezés, és az ügyintézésre való meghatalmazás keltének napján, annak bizonylatolását kérte az adózótól, hogy bérlemény vagy tulajdonjog alapján jelölte-e meg székhelyének címét.

Az adózó, 1997. június 24-én nyújtotta be az adóhatósághoz az ezzel kapcsolatos igazolást, amelynek alapján - még aznap - az adószám megállapítása megtörtént. Az adóhatóság tehát 6 nap (4 munkanap) alatt döntött az adószám megállapítása iránti kérelemben.

Az Art. 1. § (5) bekezdése szerint az adóhatóság az adózónak a törvények megtartásához szükséges tájékoztatást megadja, az adóbevallás, az adóbefizetés rendjét vele megismerteti, az adózót jogainak érvényesítésére figyelmezteti. Az adózó köteles a jogait jóhiszeműen gyakorolni és elősegíteni az adóhatóság feladatainak végrehajtását.

Az ügyben rendelkezésemre álló dokumentumok alapján az országgyűlési biztos fellépését igénylő alkotmányos visszásságot nem állapítottam meg és ajánlást nem teszek, de a hasonló jellegű félreértések jövőbeni elkerülése érdekében, az állampolgári jogok országgyűlési biztosáról szóló, 1993. évi LIX. tv. (a továbbiakban: Obtv.) 17. § (1) bekezdésére hivatkozva felkérem az APEH elnökét, hogy az ügyfelek jobb tájékoztatása érdekében tegye meg a szükséges intézkedéseket.

Budapest, 1997. július 22.

										Dr. Polt Péter